**Pamokų konspektai**

**„VEIKLOS VAIKŲ DORYBĖMS ATSKLEISTI“**

**SPONTANIŠKUMAS IR KŪRYBINGUMAS**

**Vaikų amžius: 3 – 4 m.**

Veiklai lauke buvo pasirinkti išsikirpti įvairių formų trafaretai iš spalvoto kartono, kurie vaikams yra pakankamai gerai pažįstami. Nors idėja buvo atrasti gamtoje neįprastas spalvas ir atspalvius žvelgiant pro trafareto vidų, bet spontaniškai idėja pasisuko ir kita linkme vaikai tuščias erdves papuošė įvairia gamtine medžiaga, kurią radome darželio kieme. Netikėti atradimai, spontaniškumas ir vaikų kūryba dekoruojant širdelę, ranką, žvaigždę.

**SMALSUMAS IR ORIGINALUMAS**

**Vaikų amžius: 4 – 5 m.**

Atradimų veikla. Šiai vaikų veiklai reikia vos kelių priemonių: pieno, dažų, ausų krapštukų, pipetės ir indų ploviklio. Veiklos tikslas sukurti originalius piešinius ant pieno paviršiaus. Įsipilame pieno į lėkštute, tada su pipete įlašiname norimų spalvotų dažų ir galiausiai visą meną sukuria indų ploviklis – kuriuo prigėrus ausų krapštuką, jį dedame į pieną su spalvotais dažais. Spalvos ima kurti savitus raštus, sklaidytis į įvairius šonus, lietis tarpusavyje. Vaikai smalsiai žaidžia su spalvomis, jei trūksta spalvų, dar jų įlašina, vėl ima sklaidyti su ausų krapštuku ir indų plovikliu ir taip veikla gali užtrukti tikrai labai ilgai, nes tai įtraukia ir prikausto jų dėmesį. Nauji potyriai ir teigiamos emocijos garantuotos.

**SMALSUMAS IR SPONTANIŠKUMAS**

**Vaikų amžius: 4 – 5 m.**

Kiekvieną dieną vaikai nepaliauja kurti įvairius piešinius. Galima netikėtai pasiūlyti kitokį piešimo būdą, kai piešinys tampa visai kitokiu, neįprastu. Tam reikės paprastų priemonių, kurias tikrai rasime savo vaikų grupėje. Popierinis rankšluostis, flomasteriai, vanduo ir platus indas. Vaikai ant vienos popierinio rankšluosčio pusės piešia su flomasteriais norimą paveikslėlį, pabaigus jį perlenkia per pusę. Piešinukas turi užsidengti, o viršuje likti balta spalva. Ir tuomet smalsiai ir pamažu kiekvienas savo piešinuką deda į vandenį. Piešinukas ima gerti į save vandenį ir netikėtai baltoje spalvoje ima ryškėti piešinuko kontūrai. Piešinys virsta kitu pavidalu, spalvos ima lietis, piešinys paryškėja. Kiek džiaugsmo suteikia, kai kiekvieno vaiko piešinys atsiranda vandenyje.

**KŪRYBINGUMAS IR ORIGINALUMAS**

**Vaikų amžius: 5 – 6 m.**

Kūrybinė veikla. Artėjus Užgavėnių šventei norėjosi vaikams pasiūlyti kiek kitokią veiklą, nei vien tik kaukės nusipiešimas ant trafareto. Tad kaukes piešėme ant stiklo ir bandėme pasižiūrėti kaip su jomis atrodome. Kiekvieno kaukė sukurta vis kitokia. O ir piešimas ant stiklo toks neįprastas, leidžia išlaisvinti savo kūrybines galias, nusiraminti. Ant stiklo piešėme su paprastu guašu, naudojant kuo mažiau vandens.

**BENDRADARBIAVIMAS**

**Vaikų amžius: 6 – 7 m.**

Kai mokomės pažinti raides, tenka pasitelkti ir kūrybiškumą, stengiantis padėti vaikams kuo lengviau išmokti tai kas yra nauja. Taip pat svarbu nepamiršti ir kitų savybių, kaip bendradarbiavimas, šiuo atveju užduotis vaikų grupelėms buvo kuo greičiau ant kilimo sukurti taisyklingą N raidės atvaizdą. Bendradarbiaujant ir tariantis, kur kas turi atsigulti ugdosi jų gebėjimas, kūrybiškai ir spontaniškai mąstyti, tartis tarpusavyje siekiant vieno bendro tikslo.

**KŪRYBINGUMAS IR ORIGINALUMAS**

**Vaikų amžius: 6 – 7 m.**

Skaičių rašymas irgi gali būti kitoks, nei tiesiog paprastame užduoties lape. Šios veiklos tikslas, iš grupėje esančių įvairių daiktų sudėti skaičių 6. Vaikai atranda netikėtus būdus kaip kitaip, neįprastai galima sudėti taisyklingą 6 skaičiaus atvaizdą. Tai galima daryti ne tik su skaičiais, bet ir raidėmis, geometrinėmis figūromis ir kt.

**KŪRYBINGUMAS IR BENDRADARBIAVIMAS**

**Vaikų amžius: 5 – 6 m.**

Kaip grupėje neturi konkretaus daikto ar žaislo, bet labai jo nori. Tereikia pasitelkti kūrybiškumą, susirasti bendraminčių ir pradėti kurti ir statyti. Taip atsitiko ir šioje situacijoje, kai berniukai norėjo susikurti automobilį, į kurį galėtų atsisėsti ir taip plėtoti savo sugalvotus žaidimus. Ir jiems pavyko – pasitelkiant įvairius daiktus, berniukai sukonstravo šaunią transporto priemonę.

Autorė: Greta Stundžienė.

Ugdymo įstaiga: Kėdainių lopšelis-darželis „Puriena“.